Minţi întunecate

Calvar pentru o minoră de 15 ani din Vicovu de Sus, care timp de mai multe luni a fost agresată şi exploatată sexual. Momentul culminant a venit la finalul lunii ianuarie a acestui an, când un filmuleţ în care adolescenta era filmată în ipostaze pornografice a fost distribuit pe Facebook şi astfel a putut fi vizionat de prieteni şi rude, printre care şi tatăl fetei.

Pentru principalele persoane implicate în acest scenariu ruşinos, lucrurile s-au terminat în arestul Inspectoratului de Poliţie al Judeţului (IPJ) Suceava. Tribunalul Suceava a emis în cursul zilei de ieri mandate de arestare pentru o perioadă de 30 de zile pe numele lui Georgică-Florinel Farcaş, din Bilca, respectiv Ionuţ Poleucă, din Vicovu de Sus.

Primul este acuzat de comiterea infracţiunilor de şantaj, pornografie infantilă, trafic de minori şi două infracţiuni de complicitate la viol. Pentru Ionuţ Poleucă, acuzaţiile sunt de pornografie infantilă, şantaj şi trei fapte de viol. Mai trebuie spus că propunerea de arestare preventivă înaintată de procurorii Direcţiei de Investigare a Infracţiunilor de Crimă Organizată şi Terorism (DIICOT) Suceava a vizat alte cinci persoane care au violat-o pe minoră sau care au exploatat-o sexual, însă împotriva acestora nu a fost luată nici o măsură. Soluţia Tribunalului Suceava nu este însă definitivă, iar cel mai probabil reprezentanţii DIICOT Suceava, dar şi cei doi tineri deja arestaţi vor depune contestaţie la instanţa superioară.

Totul a început în iunie 2017, lângă o pădure de la Vicovu de Sus

Totul a început imediat după ce s-a încheiat anul şcolar trecut, în iunie 2017. Fata a intrat în legătură prin intermediul reţelei de socializare Facebook cu Georgică-Florinel Farcaş, care după ce a aflat numărul de telefon al fetei i-a propus să se întâlnească, lucru care s-a şi materializat într-una din zilele de la finalul lunii iunie.

Farcaş a apărut la întâlnire cu un BMW de culoare închisă condus de un alt tânăr. După ce fata a urcat în autovehicul, pe traseu au mai urcat alţi trei tineri, iar maşina s-a deplasat pe un deal din apropierea unei păduri din apropiere de Vicovu de Sus. Acolo, fata care era virgină a fost obligată să întreţină relaţii sexuale cu Samuel Ciorcan, din Voitinel, şi un anume Paul, care încă nu a fost identificat.

Timp de câteva luni s-a aşternut liniştea, dar coşmarul avea să revină în seara de 19 noiembrie 2017. În acea zi, minora a fost sunată din nou de Georgică-Florinel Farcaş, care i-a cerut să se întâlnească din nou, în caz contrar urmând să le povestească rudelor fetei despre faptul că s-a culcat cu mai mulţi băieţi. Cu această ipoteză deloc plăcută în faţă, adolescenta a acceptat să se întâlnească din nou Farcaş. Acesta a venit la întâlnire cu un SAAB cu numere de Irlanda, dar şi de această dată a apărut cu alte două persoane, respectiv Lucian-Cătălin Ursachi şi Iosif Drăgan. Ca şi în luna iunie, fata a fost constrânsă să se culce cu amicii lui Farcaş. În timpul uneia dintre partidele de sex forţat, Georgică-Florinel Farcaş a deschis telefonul mobil şi a filmat totul.

Ulterior, adolescenta a fost contactată din nou de Farcaş, care i-a solicitat alte întâlniri şi a ameninţat-o că dacă nu va accepta va publica filmul pe Facebook. Fata a refuzat întâlnirile şi a sperat că lucrurile se vor calma.

I-a promis că şterge filmul în schimbul unei partide de sex şi a doua zi l-a distribuit pe Facebook

La mijlocul lunii ianuarie a acestui an, minora a primit de la Ionuţ Poleucă, prin intermediul Facebook messenger, imaginile în care era filmată în timp ce întreţinea relaţii sexuale. Pe data de 26 ianuarie 2018, Ionuţ Poleucă a sunat-o pe fată şi i-a cerut să se întâlnească şi să întreţină raporturi sexuale, promiţând că la final va şterge filmul.

Cu această promisiune, adolescenta a acceptat, iar la întâlnire Poleucă a apărut cu alţi doi tineri, printre care şi Moise Farcaş, cu care fata credea că a avut o relaţie de prietenie şi cu care întreţinuse raporturi sexuale benevol.

În seara de 26 ianuarie, fata a întreţinut relaţii sexuale atât cu Moise Farcaş, cât şi cu Ionuţ Poleucă, iar ultimul i-a arătat telefonul din care rezulta că ar fi şters filmul.

Spre uimirea fetei, a doua zi, pe 27 ianuarie, a fost sunată de două colege de clasă, care au anunţat-o că Ionuţ Poleucă a distribuit pe Facebook filmul. La numai două zile distanţă, povestea a ajuns şi la urechile tatălui fetei, care imediat a sesizat Parchetul de pe lângă Judecătoria Rădăuţi, ulterior dosarul fiind preluat de DIICOT Suceava.